Finalitza amb gran èxit la XXXVI Olimpíada Nacional de Física 2025 a València

## Finalitza amb gran èxit la XXXVI Olimpíada Nacional de Física 2025 a València

El passat dilluns, 14 d’abril, va tindre lloc la clausura i entrega de premis de la XXXVI edició de l’Olimpiada Española de Física (OEF) que, al llarg dels dies 11, 12, 13 i 14 va organitzar la Facultat de Física de la Universitat de València en els campus de Burjassot i Blasco Ibáñez.

El dia 12, la Facultat de Física va rebre els 100 estudiants participants que, en sessions de matí i vesprada, es van enfrontar a les proves experimentals i teòriques que el comitè acadèmic havia preparat. Mentrestant, als 40 delegats i delegades de totes les universitats de l’estat i una delegació del Marroc, se’ls va oferir una presentació de la col·lecció de demostracions de física de la Facultat i l’explicació i resolució de les proves proposades a l’estudiantat. Després d’un dia tan intens i dur, diumenge 13 totes i tots els participants van gaudir d’una visita a la Fira-Concurs Experimenta i al Museu de les Ciències en la Ciutat de les Arts i les Ciències de València, seguida d’una visita guiada al centre de la ciutat. Finalitzada la visita, el nostre Jardí Botànic va acollir als i les participants al seu auditori, per a la presentació institucional de la Facultat de Física, dels instituts d’investigació associats a ella i del Parc Científic de la UV. La jornada va acabar recuperant forces en l’ incomparable i relaxant  ambient del Jardí Botànic on l’estudiantat, les delegacions i l’organització van poder intercanviar experiències i impressions.

L’acte de clausura i lliurament de premis de la XXXVI edició de l’OEF va tindre lloc a l’Aula Magna de la Facultat de Medicina i Odontologia de la UV. Amb la presència de la Rectora Magnífica, M. Vicenta Mestre i presidida per la Vicerectora d’Estudis, Isabel Vázquez, es va procedir al lliurament de premis a l’estudiantat més destacat: 25 mencions d’honor, 20 medalles de bronze, 15 medalles de plata i 10 medalles d’or, que els i les participants van rebre entre l’alegria i felicitació del públic assistent. Les nou primeres persones classificades participaran en l’Olimpíada Internacional en París, en juliol (del 1r al 5é), i en l'Olimpíada Iberoamericana en Mèxic, en setembre (del 6é al 9é).

La delegació valenciana va destacar de manera absoluta en rebre la primera medalla d’or: l’estudiant Carlos Calderón Alba va ser premiat amb la màxima distinció de l’Olimpíada, per la magnífica resolució dels exercicis plantejats. El van seguir dos bronzes, guanyats pels estudiants Andreu Sanchis Sánchez i Carlos Celada Esteve i una menció d’honor que va rebre l’estudiant Miguel Monleón García. Cal destacar, i és un motiu de felicitació extra, que és la segona vegada consecutiva que Carlos guanya una medalla d’or, ja que en l’edició de 2024 (XXXV Olimpíada) ja va ser també guardonat amb la màxima distinció.

Des de la Facultat de Física de la Universitat de València volem  expressar la nostra més sincera felicitació a totes i tots els participants, i molt especialment als guanyadors, així com agrair a tots els delegats i delegades, organismes patrocinadors, personal i estudiantat col·laborador tota l’ajuda prestada, sense la qual no hauria pogut dur-se endavant aquesta celebració, i de manera molt destacada, el suport que des de l’inici hem tingut per part de la direcció de la Universitat de València.

Podreu trobar més informació sobre l'Olimpíada Nacional i edicions anteriors en: <https://links.uv.es/NdZhu3Z> (web de la XXXVI OEF)

i en  <http://rsef.es/olimpiada-espanola-de-fisica> (web de la RSEF)

i sobre la Fase Local de l’Olimpíada de València en: <https://links.uv.es/IjNvp63>

Imatges: 

Arxivat en:

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar